


PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 9 februarie 2007 

Nr.29/418
RAPORT

1. În conformitate cu prevederile art. 95 din Regulamentul Camerei Deputaţilor, republicat, cu adresa nr.Pl.x.882/             11 decembrie 2006, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea şi completarea Legii nr. 354/2004 pentru modificarea şi completarea Legii învăţământului nr.84/1995 (Pl.x. 882/2006).

În şedinţa Plenului Camerei Deputaţilor din ziua de marţi, 6 februarie 2007, în temeiul art. 70  din Regulamentul Camerei Deputaţilor, republicat, s-a hotărât retrimiterea propunerii legislative pentru modificarea şi completarea Legii nr. 354/2004 pentru modificarea şi completarea Legii învăţământului nr.84/1995 (Plx. 882/2006), Comisiei sesizate în fond, în vederea reexaminării şi depunerii unui nou raport.

La întocmirea raportului, Comisia a avut în vedere avizele primite de la Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului.


Propunerea legislativă are ca obiect de reglementare completarea Legii învăţământului nr. 84/1995, cu modificările şi completările ulterioare, în sensul instituirii unui mecanism de finanţare a unităţilor de învăţământ din sistemul de învăţământ obligatoriu de stat şi particular prin acordarea anuală a unui voucher care este depus de către elev în momentul înscrierii la şcoala pe care acesta doreşte să o frecventeze. 

2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

3. La lucrările Comisiei au fost prezenţi 17 deputaţi, din totalul de 27 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: domnul Dumitru Matei - secretar de stat, Ministerul Educaţiei şi Cercetării, domnul deputat Ibram Iusein – iniţiator.

4.  Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este prima Cameră sesizată.

5. În urma dezbaterii, în şedinţa din 7 februarie 2007, Comisia, cu 16 voturi pentru respingere şi o abţinere, propune Plenului  respingerea propunerii legislative, din următoarele motive:

- în perioada 01.09.2006 – 31.12.2007 Ministerul Educaţiei şi Cercetării derulează un proces de pilotare a 50 de unităţi şcolare din 3 judeţe, respectiv Dolj, Iaşi şi Harghita, scopul fiind experimentarea unei formule de finanţare per elev, concluziile urmând a fi baza unei metodologii de calcul pentru finanţarea per elev aplicabilă la nivel naţional;  

- aplicarea mecanismului de finanţare propus de iniţiativa legislativă, prin titlu nominal şi la purtător, inclusiv în învăţământul preuniversitar privat ar implica finanţarea învăţământului preşcolar şi preuniversitar privat de la bugetele locale ale unităţilor administrativ-teritoriale.  

